b'\n_START_ARTICLE_\nMednarodni festival sodobnih umetnosti Mesto \xc5\xbeensk\n_START_PARAGRAPH_\nMednarodni festival sodobnih umetnosti Mesto \xc5\xbeensk organizira Mesto \xc5\xbeensk-Dru\xc5\xa1tvo za promocijo \xc5\xbeensk v kulturi, ki je bilo ustanovljeno oktobra 1996._NEWLINE_Festival je bil prvi\xc4\x8d organiziran leta 1995 na pobudo nekdanjega Urada za \xc5\xbeensko politiko RS (zdaj Urad za enake mo\xc5\xbenosti). Od leta 1995 predstavlja umetni\xc5\xa1ko in kulturno produkcijo \xc5\xbeensk na podro\xc4\x8dju odrskih umetnosti, glasbe, vizualnih umetnosti, \xef\xac\x81lmske in video produkcije. Namen festivala je dokazati, da je \xc5\xbeenske ustvarjalnosti na vseh podro\xc4\x8djih veliko ve\xc4\x8d, kot jo je na prvi pogled vidne, \xc5\xbeeli pa tudi ozavestiti javnost o nesorazmerni zastopanosti \xc5\xbeensk v umetnosti in kulturi. Osnovni motiv je bil vklju\xc4\x8ditev\xc2\xa0\xc2\xbb\xc5\xbeenskega\xc2\xab\xc2\xa0v javni diskurz kulturnega dogajanja in ne izklju\xc4\x8ditev\xc2\xa0\xc2\xbbmo\xc5\xa1kega\xc2\xab. Organizatorke so \xc5\xbeelele predstaviti odmeven dogodek, ki bi s provokativnimi razpravami ovrgel stereotipne predstave o \xc5\xbeenski ustvarjalnosti in predstavil kakovostna dela z razli\xc4\x8dnih koncev sveta. To je politi\xc4\x8den projekt s kulturno vsebino, ki nudi podporo \xc5\xbeenski ustvarjalnosti in ustvarjalnosti LGBTIQ populacije. Poleg umetni\xc5\xa1kih dogodkov \xc5\xbee od za\xc4\x8detka ponuja tudi analizo razmer, v katerih predstavljena umetnost nastaja._NEWLINE_Festival poteka vsako leto v za\xc4\x8detku oktobra. Gosti od 40 do 60 umetnic in teoreti\xc4\x8dark, obi\xc5\xa1\xc4\x8de pa ga ve\xc4\x8d tiso\xc4\x8d obiskovalck_cev. Od ustanovitve je na njem sodelovalo ve\xc4\x8d kot 700 umetnic_kov, kolektivov, skupin, kuratoric_jev, teoreti\xc4\x8dark in aktivistk z vsega sveta. Festival sodeluje s \xc5\xa1tevilnimi institucijami in prizori\xc5\xa1\xc4\x8di v Ljubljani, Sloveniji in tujini ter u\xc5\xbeiva veliko medijsko pozornost. Glavni soproducent festivala je Cankarjev dom._NEWLINE_V oktobru 2013 sta se mednarodni feministi\xc4\x8dni in kvirovski festival Rde\xc4\x8de zore ter Mednarodni festival sodobnih umetnosti Mesto \xc5\xbeensk povezala in pripravila skupni projekt Rde\xc4\x8da zora nad Mestom \xc5\xbeensk.\n_START_SECTION_\nO dru\xc5\xa1tvu Mesto \xc5\xbeensk-Dru\xc5\xa1tvo za promocijo \xc5\xbeensk v kulturi\n_START_PARAGRAPH_\nOsnovni cilji dru\xc5\xa1tva so promocija enakopravnosti med spoli, vzpodbujanje ustvarjalnosti \xc5\xbeensk v kulturi in znanosti ter vzpodbujanje enakopravne zastopanosti na podro\xc4\x8dju kulture in drugih dru\xc5\xbebenih aktivnosti. Za doseganje teh ciljev dru\xc5\xa1tvo \xc4\x8dez celo leto organizira kulturne prireditve, znanstvena sre\xc4\x8danja, izdaja publikacije, sodeluje s kulturnimi in izobra\xc5\xbeevalnimi institucijami v Sloveniji in tujini ter organizira vsakoletni mednarodni festival sodobnih umetnosti Mesto \xc5\xbeensk._NEWLINE_Dru\xc5\xa1tvo ima status nevladne organizacije. Vodi ga neodvisni svet posameznic in posameznikov z razli\xc4\x8dnih podro\xc4\x8dij slovenske kulture, umetnosti in politike. Svetu dru\xc5\xa1tva predseduje \xc4\x8dastna predsednica. Za program, koordinacijo in organizacijo med letom skrbi nekaj \xc4\x8dlanska redna ekipa, izvedbeno ekipo festivala pa sestavlja v povpre\xc4\x8dju deset ljudi, ki delajo na festivalu nekaj mesecev in so obi\xc4\x8dajno samozaposlene_i v kulturi ter in prostovoljke_ci.'